
הכנסת העשרים
מושב ראשון
<פרוטוקול מס' 51>
מישיבת ועדת הפנים והגנת הסביבה
יום שני, ח' בתשרי התשע"ו (21 בספטמבר 2015), שעה 9:30
<סדר היום:>
<הקמת ועדת משנה לענייני ביטחון פנים>
נכחו:

<חברי הוועדה:> 
דוד אמסלם – היו"ר
עבדאללה אבו מערוף
זאב בנימין בגין
יואב בן צור
אורי מקלב
רחל עזריה

דניאל עטר
חברי הכנסת:
נורית קורן
<ייעוץ משפטי: >
מירי פרנקל-שור
הדר בר-שלום (מתמחה)
<מנהל/ת הוועדה:>
לאה קריכלי
<רישום פרלמנטרי:>
תמר פוליבוי
<הקמת ועדת משנה לענייני ביטחון פנים>
<היו"ר דוד אמסלם:>
רבותי, אנחנו פותחים את הדיון. קודם כול, אני מתנצל שהבאנו אתכם בשעת בוקר מוקדמת בעיצומה של הפגרה, אבל אנחנו רוצים לקדם נושא שחשוב לקדם בעת הזאת, ולכן הישיבה תיארך בין 40 ל-60 שניות. אני מבקש להביא לאישור הוועדה את ההחלטה על הקמת ועדת משנה לביטחון פנים, לפי סעיף 109 לתקנון הכנסת. הישיבות של הוועדה יהיו סודיות וחסויות ויתקיימו בחדר ועדת החוץ והביטחון של הכנסת. הרכב הוועדה – אני דוד אמסלם היושב ראש, דניאל עטר חבר ואורי מקלב חבר. 
הייתי מבקש להביא את זה להצבעת החברים. מי בעד? מי נגד? נמנע?
הצבעה

בעד – פה אחד

ההחלטה על הקמת ועדת משנה לענייני ביטחון פנים נתקבלה. 

<היו"ר דוד אמסלם:>
תודה רבה, רבותי.

<אורי מקלב (יהדות התורה):>
כדאי לתת איזשהו הסבר מה הוועדה הזאת.
<דניאל עטר (המחנה הציוני):>
ידידי חבר הכנסת מקלב, תתחיל בזה שלזכותו של יושב הראש ייאמר, שהוא מצליח תמיד להביא אופוזיציה, קואליציה לתמוך בכל מה שהוא אומר. 
<נורית קורן (הליכוד):>
בוועדת הפנים זה לא יקרה? אין דבר כזה. 
<היו"ר דוד אמסלם:>
תודה רבה, אני מאחל לכולנו גמר חתימה טובה ושנה טובה.
<דניאל עטר (המחנה הציוני):>
תודה רבה, גם לך וגם לוועדה ולצוות שלך. אדוני היושב ראש, צריך להגיד תודה לצוות שלך, שאתמול הדרים אתנו יחד עד דימונה. צוות יוצא מן הכלל של הוועדה, שצריך לברך אותו ולהודות לו על העבודה היוצאת מן הכלל שהוא עושה. 
<היו"ר דוד אמסלם:>
קודם כול אתה צודק. זו גם הזדמנות להודות לצוות הוועדה. אתמול היה לנו סיור וישיבת ועדה בדימונה. חלק מחברי הכנסת של הוועדה דני עטר והגברת גרמן השתתפו, וכמובן מנהלת הוועדה, היועצת המשפטית של הוועדה, מזכירות הוועדה ודוברת הוועדה.

ההרכב האדמיניסטרטיבי של הוועדה אתמול היה יותר גדול מההרכב של הוועדה עצמה, אבל הפעם אני מוותר לכם. בפעם הבאה אני מבקש: חבר'ה, לי זה חשוב ברמה האישית. אנחנו נוסעים לשם, וזה עניין של תחושה של האנשים שם. ברגע שאני בא, אני ועוד שני חברים – לא שאני מזלזל בשניים, שלושה חברים, אבל אם היינו שבעה, שמונה, זה היה נותן להם תחושה הרבה יותר טובה. 
<דניאל עטר (המחנה הציוני):>
בוודאי במקומות כאלה, והיה סיור מאלף. 
<היו"ר דוד אמסלם:>
אני בדרך כלל הולך רק לפריפריה. לא ניסע כנראה לא לתל אביב ולא להרצליה, אנחנו ניסע או לקריית שמונה או לדימונה או לשלומי או לירכא, למקומות האלה. אנחנו לא ניסע למקומות, ששם יש מרכזי קניות גדולים. 
<רחל עזריה (כולנו):>
אני רוצה לומר לפרוטוקול לפני שסוגרים אותו - -
<היו"ר דוד אמסלם:>
כבר סגרתי. 

<רחל עזריה (כולנו):>
לפרוטוקול, אני יודעת שכבר היתה הצבעה. זה מאוד מטריד שאין אף אישה בוועדה. אני חושבת שבסיטואציה הנוכחית שמתרחשת במשטרה, אחד האתגרים המשמעותיים שעומדים על הפרק זה הנושא של נשים והיחס לנשים. 

<היו"ר דוד אמסלם:>
זה לא קשור לוועדה. דרך אגב, אם את רוצה להקים ועדת משנה לגבי נשים, אנחנו פה הקמנו ועדת משנה לנושא ביטחון. 

<רחל עזריה (כולנו):>
אנחנו לא בשלב הזה בפמיניזם, שמקימים ועדות עבור נשים. 

<היו"ר דוד אמסלם:>
לא, לא הבנת. 

<רחל עזריה (כולנו):>
אני חושבת שגם חברינו שיושבים פה יסכימו אתי בנושא הזה. חייבת להיות אישה, לא יכול להיות שוועדה כזו מוקמת בלי אף אישה. הצעתי ליושב ראש הוועדה או להרחיב את הוועדה או למצוא איזשהו פתרון. זה מאוד מטריד בעיניי. אני לא חושבת שזו ההתנהלות בכנסת הנוכחית, ואני חושבת שבטח בכנסת שיש בה 25% חברות כנסת, זה דבר שצריך היה להילקח בחשבון. אני חושבת שזה משהו שעוד אפשר לתקן אותו. אני מהבוקר מדברת על כך ומנסה לגרום לזה, שיהיו נשים בוועדה. אני גם לא מצליחה להבין למה לא יהיו נשים בוועדה, מלבד זה שהיה דיון מקדים. 

<היו"ר דוד אמסלם:>
תודה רבה. אני אשקול את העניין ואני אשיב לו. 
תודה רבה, יום טוב וחתימה טובה. 

הישיבה ננעלה בשעה 9:45.

